רשב"ם על במדבר ד
(ה). אהרן ובניו בנסוע המחנה: שני דגלים ראשונים שנוסעים תחילה קודם שיסע המשכן והלוים:

(י). ונתנו על המוט: טועה היה בזה ר' יוסף קרא מדלא כתב כדכתב במוט בשנים, והיה רוצה לומר שכל המוט היה תחת הכלים מדכתב על. השיבותי כי המוטות היו בצדי הכלים כדרך כל משא שנותנין המוטות בטבעות שבצידי הכלים כדכתיב בפרשת המשכן, אבל לשון ונתנו ראוי לומר על המוט ואצל לשון משא יאמר במוט כדכתיב וישאוהו במוט, ונשא בם את השולחן וכתב על כתף יסבלוהו, אין לכם משא בכתף כלומר בדבר זה נושאין את זה:

(טו). ואחרי כן יבואות בני קהת: לאחר שתכסו את הארון והכלים:

(כ). כבלע את הקדש: כשסותרין את ההיכל נגלה, ואם יראו ימותו, כמו שמצינו באנשי בית שמש כי ראו בארון ה':
כבלע: כמו בלע ה', ודרך אורחותיך בלעו, בלע כל ארמנותיה, ומאשריו מבולעים, וכן כתב למעלה שמשעה שהיו מתחילין לפרק את המשכן היו מתרחקים בני קהת, כדכתיב ובא אהרן ובניו בנסוע המחנה והורידו את פרכת המסך, וכל הפרשה עד וכלה אהרן ובניו לכסות וגו' ואחרי כן יבאו בני קהת:

פרשת נשא 

(כב). גם הם: לפי שכתב למעלה נשא את ראש בני קהת: